SKRIFTLIG FORESPØRGSEL E-1726/01

af Mihail Papayannakis (GUE/NGL) til Kommissionen

(14. juni 2001)

Om: Uddannelse af søfolk

Den tyske automobilklub ADAC har foretaget en vurderingsundersøgelse af de græske færger. Den rapport, der blev udfærdiget som et resultat af undersøgelsen, indeholdt en positiv vurdering. Til trods for det generelt positive indhold er dog omtalen af resultaterne af de ekstraordinære øvelser, som specielt er gennemført med de græske besætningsmedlemmer med henblik på nødsituationer dog nedslående. Disse resultater tilskrives den mangelfulde uddannelse af besætningerne og den omstændighed, at de foreskrevne regelmæssige øvelser kun gennemføres på papiret og ikke i virkeligheden.

Kan Kommissionen under henvisning til, at den den 20. august 1999 sendte en advarselsskrivelse til Grækenland vedrørende gennemførelsen af direktiv 98/35/EF(1) om mindstekrav til uddannelse af søfolk, oplyse, hvorvidt dette direktiv er gennemført i Grækenland? Mener Kommissionen, at Grækenland har efterkommet den ovennævnte advarselsskrivelse?

(1) EFT L 172 af 17.6.1998, s. 1.

Svar afgivet på Kommissionens vegne af Loyola de Palacio

(6. september 2001)

For at forbedre sikkerheden til søs og fastsætte et minimumsniveau for uddannelsen af søfarende i Fællesskabet vedtog Rådet den 21. november 1994 Rådets direktiv 94/58/EF af 22. november 1994 om minimumsuddannelsesniveauet for søfartserhverv(1). Dette direktiv blev ændret ved Rådets direktiv 98/35/EF af 25. maj 1998(2), og den 4. april 2001 vedtog Europa-Parlamentet og Rådet direktiv 2001/25/EF om minimumsuddannelsesniveauet for søfartserhverv(3), som kodificerer og ophæver disse to tidligere direktiver.

Disse retsakter gælder for søfarende om bord på søgående skibe, der fører en medlemsstats flag. Bestemmelserne om de uddannelser, der kræves for at få et uddannelsesbevis, er baseret på Den Internationale Søfartsorganisations (IMO) internationale konvention om uddannelse af søfarende (STCW-konventionen af 1978).

Med hensyn til spørgsmålet om retsakternes gennemførelse i Grækenland kan det oplyses, at Kommissionen indledte to procedurer mod Grækenland, fordi de græske myndigheder ikke havde forelagt de nationale gennemførelsesbestemmelser inden for de frister, der var fastsat for disse to direktiver. Efter forelæggelsen af bestemmelserne om gennemførelsen af direktiverne i den græske lovgivning kunne procedurerne stilles i bero i henholdsvis december 1996 og marts 2000.

I forbindelse med undersøgelsen af de græske gennemførelsesbestemmelsers overensstemmelse med fællesskabsretten indledte Kommissionen en procedure vedrørende den faktiske gennemførelse i græsk ret af bestemmelserne om kontrol med kommunikationen mellem besætningsmedlemmerne indbyrdes og med passagerne, navnlig i kritiske situationer. De græske myndigheder afgav tilfredsstillende forklaringer om fortolkningen af det af præsidenten udstedte dekret nr. 210/96, og Kommissionen kunne henlægge sagen i december 1998.

Ifølge de oplysninger, som de græske myndigheder fremsendte til Kommissionen i oktober 2000, er det blevet pålagt havnemyndighederne og de myndigheder, der fører kontrol med handelsskibene, at kontrollere, at de bestemmelser, der vedtages med henblik på gennemførelsen af direktiverne, er i overensstemmelse med EF-retten og anvendes korrekt. Disse to tjenester er bemyndiget til at kontrollere skibene

og deres besætninger, og de kan træffe alle de foranstaltninger, der er nødvendige for at sikre opfyldelsen af de forpligtelser, der følger af de i direktiverne fastsatte krav om minimumsuddannelsesniveauet for søfartserhverv, navnlig hvis besætningerne ikke er i stand til at godtgøre, at de er i besiddelse af den fornødne faglige kompetence.

(1) EFT L 319 af 12.12.1994.

(2) EFT L 172 af 17.6.1998.

(3) EFT L 136 af 18.5.2001.